ബ്രാവോ , ഇയാൾ എന്തൊരു മനുഷ്യനാണ് . ഐപിഎൽ 11 - ാം സീസണിൻറെ ഉദ്ഘാടന മത്സരത്തിൽ മുംബൈ ഇന്ത്യൻസിനെ കീഴടക്കി ചെന്നൈ സൂപ്പർ കിംഗ്സ് തലകുലുക്കിയപ്പോൾ ആരാധകർ പറയുന്നതിങ്ങനെ . 30 പന്തിൽ ഏഴ് സിക്സും മൂന്ന് ബൌണ്ടറിയും സഹിതം 68 റൺസ് എടുത്ത ബ്രാവോ താണ്ഡവമാണ് ചെന്നൈയ്ക്ക് അമ്പരിപ്പിക്കുന്ന വിജയം സമ്മാനിച്ചത് . ഒരവസരത്തിൽ ആറ് വിക്കറ്റിന് 84 എന്ന നിലയിൽ തകർന്നിരിക്കുകയായിരുന്നു ചെന്നൈ . അവിടുന്ന് അവിശ്വസനീയം എന്ന് തോന്നിച്ച വിജയലക്ഷ്യത്തിലേക്ക് ടോപ് ഗിയറിൽ ബ്രാവോ കളിമാറ്റി . മക്ലനാഗൻ എറിഞ്ഞ 18 - ാം ഓവറിൽ 20 റൺസ് . ബുംറ എറിഞ്ഞ 19 - ാം ഓവറിൽ മൂന്ന് കൂറ്റൻ സിക്സുകൾ . ഒടുവിൽ ഒരോവറിൽ ഏഴ് റൺസെന്ന വിജയലക്ഷ്യത്തിനരികെ ചെന്നൈയെ എത്തിച്ച് മടക്കം . അതേസമയം പന്ത് കൊണ്ടും മികച്ച പ്രകടമാണ് മത്സരത്തിൽ ബ്രാവോ കാഴ്ച്ചവെച്ചത് . നാല് ഓവർ പന്തെറിഞ്ഞ താരം 25 റൺസ് മാത്രമാണ് വിട്ടുകൊടുത്തത് . ഇതിൽ അവസാന രണ്ട് ഓവറുകളാണ് മുംബൈയെ കൂറ്റൻ സ്കോറിൽ നിന്ന് പിടിച്ചുകെട്ടുന്നതിൽ നിർണായകമായത് . ബ്രാവോയുടെ സ്ലോ ബോളുകൾക്ക് മുന്നിൽ മുംബൈ ബാറ്റസ്മാൻമാർക്ക് സ്റ്റിയറിംഗ് കിട്ടിയില്ല .